In nomine sancte individue Trinitatis, amen.  1. Nos, Hugo, dux Burgundie, notum facimus universis presentibus et futuris, quod Hugo de Tylu en Aussois dominus Sancti Burisii, in nostra constitutus presentia dedit et concessit hominibus suis de sancto Theobaldo bonos usus, consuetudines et libertates quas homines et burgenses de Verziliaco inter se tenent et habent, salvis bonis usibus, consuetudinibus et libertatibus, de Sancto Theobaldo.  2. Et sic compositum est inter dictum Hugonem et dictos homines de Sancto Theobaldo quod dictus Hugo quittat et demittit dictis hominibus de Sancto Theobaldo consuetudinem illam que vocatur manus mortua vel caducum. Et pro hac dimissa consuetudine et sicut dictus Hugo poterit tailliare dictos homines ad voluntatem suam, non tailliabit eos, nisi usque ad quindecim solidos divionensis monete currentis in Burgundie in festo beati Remigii per solvendos annuatim et inde habuit dictus Hugo duodecim centum libras turonenses.  3. De torcularibus est concordatum quod jam dicti homines pro singulis saccis dabunt octo denarios monete supra dicte et unum sextarium vini, et dictus Hugo debet adaptare ad bonum et ad mensuram ita ut jam dicti homines inde non perdant affacere.  4. Item concordatum quod dictus Hugo nec alius pro ipso non capiet nec capi faciet nec consentiet dictos homines neque res eorumdem dum tantum habeant hereditatis in villa jam dicta ubi dictus Hugo suum possit levare forisfactum. Exceptis his qui in maauria vel in adultero, vel in homicidio, vel in furto deprehensi fuerint. Hi capientur quousque dent fidejussores tenende justicie.  5. Et sciendum est quod in dictis hominibus nullam insecutionem habet sed quodcumque voluerint de rebus suis possunt vendere et discedere, hoc excepto quod non possunt vendere religiosis nec hominibus nec mandatis eorumdem. Et excepto quod non possunt facere ne reclamare majorem dominum quam dictum Hugonem vel quam nos, nec vendere sub majore dominio quam dominio dicti Hugonis sive nostro. Et excepto quod dicti homines infra Cruces sive metas constructas occasione libertatis alium dominum quam dictum Hugonem dominum Sancti Burisii reclamare, avoare non possunt neque debent. Et si aliqui de predictis hominibus vel de eorum heredibus extra Cruces, sive metas supra dictas remanentiam et estagium facerent in finagio de Sancto Theobaldo, dictus Hugo et ejus heredes ad voluntatem suam illos talliarent.  6. Item, concordatum est quod dictus Hugo non debet devestire hominem ab aliquo quo fit investitus, nisi jure et judicio.  7. De his autem qui nummulariorum tabulas conducent, concordatum est quod scambient ut debent et ut Verziliacenses scambuerunt in tempore Alberici et Pontii quondam abbatum Verziliacensium.  8. Bonos autem usus, consuetudines et libertates prout superius est expressum et divisum dedit et concessit dictus Hugo dictis hominibus de Sancto Theobaldo, Margarete uxore sua, concedente et laudante. Promiserunt insuper dicti Hugo et Margareta per juramentum suum corporaliter prestitum coram nobis pro se et pro successoribus suis in perpetuum tenere presentium tenorem litterarum, et infragabiliter observare.  9. Et sciendum est quod dictus Hugo trossas pratorum dictis hominibus in perpetuum quitavit et dimisit. 10. Voluit autem dictus Hugo pro se et pro successoribus suis, quod si ipse vel successores sui resilirent de predictis, quod nos et successores nostri compelleremus ipsos ad tenenda supra dicta et servanda. In cujus rei testimonium ad preces et testimonium jam dictorum Hugonis et Margarite sigillum nostrum presentibus litteris facimus apponi. Et ego supra dictus Hugo dominus Sancti Burisii sigillum meum presentibus litteris apposui una cum sigillo illustris viri Hugonis ducis Burgundie supra dicti. Actum est anno gratie millesimo ducentesimo sexagesimo quinto, in festo Omnium Sanctorum.